b'\n_START_ARTICLE_\nKolkas b\xc4\x81ka\n_START_SECTION_\nV\xc4\x93sture\n_START_PARAGRAPH_\nB\xc4\x81ka \xc5\xa1aj\xc4\x81 viet\xc4\x81 atrodas jau no 1875. gada, kad \xc5\xa1eit bija pagaidu tornis. V\xc4\x93l agr\xc4\x81k pie Kolkas raga bija noenkurots ku\xc4\xa3is \xe2\x80\x94 b\xc4\x81ka. 1884. gad\xc4\x81 tika atkl\xc4\x81ta pa\xc5\xa1reiz\xc4\x93j\xc4\x81 b\xc4\x81ka uz m\xc4\x81ksl\xc4\xabgi uzb\xc4\x93rtas salas 6 km gara s\xc4\x93k\xc4\xbca gal\xc4\x81 (cel\xc5\xa1anas laik\xc4\x81 t\xc4\x81 bija tikai 5 km no krasta, bet j\xc5\xabra noskalo krastu). Akme\xc5\x86us b\xc4\x81kas celtniec\xc4\xabbai veda no V\xc4\xabdales p\xc4\x81ri Ba\xc5\xbeu purvam un no S\xc4\x81msalas ar laiv\xc4\x81m.\n_START_SECTION_\nRaksturojums\n_START_PARAGRAPH_\nB\xc4\x81kas augstums ir 21 m. B\xc4\x81ku veido apa\xc4\xbc\xc5\xa1, akmens m\xc5\xabra tornis ar dubultu galeriju un laternu. Tornis ir sarkans, laternas jumts melns. Gaismas elements atrodas 20 m virs j\xc5\xabras l\xc4\xabme\xc5\x86a. Gaisma balta (1 sekundi deg, 1 sekundi p\xc4\x81rtraukums, 1 sekundi deg, 7 sekundes p\xc4\x81rtraukums). Gaismas sign\xc4\x81ls redzams 10 j\xc5\xabras j\xc5\xabd\xc5\xbeu att\xc4\x81lum\xc4\x81. B\xc4\x81ka darbojas visu gadu diennakts tum\xc5\xa1aj\xc4\x81 laik\xc4\x81._NEWLINE__NEWLINE_2003. gad\xc4\x81 Latvijas pasts izdeva pastmarku ar b\xc4\x81kas att\xc4\x93lu.'